“เจ๊บ บุช” ประกาศลงชิงเก้าอี้ประธานาธิบดีสหรัฐ
"เจ๊บ บุช" ประกาศลงชิงเก้าอี้ประธานาธิบดีสหรัฐ ให้คำมั่นฟื้นฟูวอชิงตัน
16 มิ.ย. 2558

สำนักข่าวซินหัวรายงาน นายเจ๊บ บุช อดีตผู้ว่าการรัฐฟลอริดา ประกาศลงชิงตำแหน่งประธานาธิบดีสหรัฐในฐานะตัวแทนจากพรรครีพับลิกัน และให้คำมั่นว่าจะปรับปรุง “วอชิงตันที่ไร้ประสิทธิภาพ”
นายบุชกล่าวปราศรัยที่วิทยาลัยเดด ไมอามี่ วิทยาเขตแคนเดล ที่เป็นบ้านเกิดของเขาในฟลอริดาว่า “เราจะฟื้นฟูนครวอชิงตัน เมืองหลวงที่หยุดนิ่งในประเทศอันคึกคัก และทำให้เมืองแห่งนี้ยุติการสร้างปัญหา”
โดยก่อนกล่าวถ้อยแถลงดังกล่าวเมื่อวานนี้ นายบุช ซึ่งเป็นบุตรชายและน้องชายของอดีตประธานาธิบดีสหรัฐ ได้ทำงานอย่างหนักเพื่อพิสูจน์ความสามารถของเขาในด้านนโยบายต่างประเทศ
แม้ว่านายบุชจะเป็นตัวเต็งจากฝั่งรีพับลิกัน แต่โพลล่าสุดชี้ว่าอดีตผู้ว่าการรัฐฟลอริดาไม่ได้โดดเด่นกว่าตัวแทนรีพับลิกันคนอื่นๆ ในการชิงชัยกับนางฮิลลารี คลินตัน ตัวเก็งจากพรรคเดโมแครต
 
อินโฟเควสท์ แปลและเรียบเรียง